Prins Joachim skal på arbejde, når der i næste uge skal udnævnes en ny miljø- og fødevareminister efter Eva Kjer Hansens afgang.

Tidligere miljø- og fødevareminister Eva Kjer Hansen går af som minister. Det betyder, at statsminister Lars Løkke Rasmussen vil gå til Hendes Majestæt Dronningen med henblik på at udnævne en ny miljø- og fødevareminister.

I en pressemeddelelse fra Statsministeriet skrev statsministeren to timer efter ministerens beslutningom at træde tilbage:

- Jeg har med meget stor beklagelse modtaget miljø- og fødevareminister Eva Kjer Hansens beslutning om at træde tilbage som minister.

- I lyset af de meget frugtbare samtaler, jeg i de seneste døgn har haft med de tre partier, der står bag regeringen, har jeg taget Eva Kjer Hansens beslutning til efterretning. Det betyder, at jeg efter weekenden vil gå til Hendes Majestæt Dronningen med henblik på at udnævne en ny miljø- og fødevareminister.

Men da Hendes Majestæt Dronning Margrethe 2. og kronprinsparret er ude og rejse, bliver det Prins Joachim, som skal stå for at tage afsked med den tidligere minister og udnævnelsen af en ny.

Dronning Margrethe er på vinterferie i Norge til den 6. marts. Kronprins Frederik og Kronprinsesse Mary er på besøg i Saudi-Arabien. Her deltager de den 28. februar til 1. marts i et dansk erhvervsfremstød i Saudi-Arabiens hovedstad Riyadh. Bagefter rejser kronprinseparret til Qatars hovedstad Doha.

Prins Joachim er altså rigsforstander frem til den 3. marts.

Prins Joachims tredje gang

Det er tredje gang, at Prins Joachim står for tage imod en ny minister - og sende den tidligere hjem.

Første gang var i 2012, da Uffe Elbæk, der dengang var radikal, gik af som kulturminister og blev afløst af sin daværende partifælle Marianne Jelved.

Så sent som 30.september sidste år var det Prins Joachim, der tog afsked med den tidligere forsvarsminister Carl Holst. Det skete efter, at Carl Holst dagen inden havde trukket sig fra posten som forsvarsminister på grund af brugen af assistenten Christian Ingemann Nielsen som regionsbetalt valgkampsmedarbejder. Den nye forsvarsminister blev venstremanden Peter Christensen.